ફેડરલ રિઝર્વની ઓપન માર્કેટ કમિટિની અતિ અપેક્ષિત મિનિટ્સમાંથી એવો સંકેત મળ્યો છે કે ફેડરલ રિઝર્વ ચાલુ વર્ષના અંતે દરમાં વૃદ્ધિ કરી શકે છે, જેના કારણે ફોરેક્સ માર્કેટમાં સેન્ટિમેન્ટ વોલેટાઇલ બન્યુ હતું. US વ્યાજ દરમાં વૃદ્ધિના લીધે વિદેશી ભંડોળ દેશમાંથી બહાર જઈ શકે છે. આ સિવાય વિદેશમાં ડોલર મજબૂત રહેતા તથા આયાતકારોએ ડોલરમાં માગ કાઢતા રૂપિયા પર દબાણ સર્જાયુ હતું. ફોરેક્સ બજારમાં રૂપિયો પાછલા બંધ ૬૬.૫૩ સામે ૬૬.૮૪ના નીચા મથાળે ખૂલ્યો હતો, ત્યાર બાદ ઘટીને ૬૬.૯૬ની ઇન્ટ્રા-ડે નીચી સપાટીને સ્પર્શ્યો હતો અને અંતમાં ૪૧ પૈસા અથવા ૦.૬૨ ટકા ઘટીને ૬૬.૯૪ બંધ રહ્યો હતો. રૂપિયામાં ૨૧ સપ્ટેમ્બર પછીનો આ સૌથી નબળો બંધ છે, એ દિવસે તે ૬૭.૦૨ બંધ રહ્યો હતો.